CELEX: 52020PC0185
Language: sk
Date: 2020-05-08
Title: Návrh ROZHODNUTIE RADY o pozícii, ktorá sa má zaujať v mene Európskej únie vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby

EURÓPSKA KOMISIA
            V Bruseli8. 5. 2020
            COM(2020) 185 final
            2020/0074(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby
            
               
         
         
            
               DÔVODOVÁ SPRÁVA
            
            
               1.Predmet návrhu
            
            
               Tento návrh sa týka rozhodnutia, ktorým sa stanovuje pozícia, ktorá sa má v mene Únie prijať vo Výbore pre obchod a rozvoj zriadenom na základe článku 230 Dohody o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“) v súvislosti s plánovaným prijatím rozhodnutia o zriadení Osobitného výboru pre služby, ktoré sú predmetom úpravy tejto dohody.
            
            
               2.Kontext návrhu
            
            
               2.1.Dohoda medzi Európskou úniou a štátmi CARIFORUM-u o dohode o hospodárskom partnerstve
            
            
               Dohoda medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane bola podpísaná 15. októbra 2008. Táto dohoda sa predbežne vykonáva od 29. decembra 2008.
            
            
               2.2.Výbor pre obchod a rozvoj
            
            
               Výbor pre obchod a rozvoj je zriadený na základe článku 230 dohody. Je zložený zo zástupcov strán, obvykle na úrovni vysokých úradníkov. Výbor pre obchod a rozvoj je zodpovedný za záležitosti týkajúce sa obchodu a rozvoja, ktoré sú predmetom úpravy tejto dohody. Pokiaľ ide o obchodné záležitosti, vykonáva dohľad nad vykonávaním a správnym uplatňovaním ustanovení dohody (vrátane ustanovení týkajúcich sa obchodu so službami) a nesie za ne zodpovednosť. Pokiaľ ide o oblasť rozvoja, pomáha Spoločnej rade CARIFORUM – EÚ pri plnení jej funkcií týkajúcich sa rozvojovej spolupráce, ktorá je predmetom úpravy tejto dohody.
            
            
               V rozhodnutí Spoločnej rady CARIFORUM – EÚ č. 1/2010 zo 17. mája 2010 sa stanovuje rokovací poriadok Výboru pre obchod a rozvoj, ako aj platný rokovací poriadok pre všetky osobitné výbory, ktoré môžu byť zriadené podľa článku 230 ods. 4 dohody.
            
            
               2.3.Pripravovaný akt Výboru pre obchod a rozvoj
            
            
               Podľa článku 230 ods. 4 dohody môže Výbor pre obchod a rozvoj pri výkone svojich funkcií zriaďovať a kontrolovať osobitné výbory alebo orgány poverené riešením záležitostí spadajúcich do jeho kompetencie a určovať ich zloženie a povinnosti a ich rokovací poriadok.
            
            
               Obchod so službami je významnou oblasťou dohody v rámci hlavy 2 a združenie Cariforum ho uznalo na mnohých dvojstranných zasadnutiach ako kľúčový pre ich rozvoj a hospodársky rast. Spoločná rada CARIFORUM – EÚ v novembri 2017 konštatovala, že je potrebné zriadiť Osobitný výbor pre služby, ktorý sa bude konkrétnejšie zaoberať všetkými obchodnými záležitosťami súvisiacimi so službami, ktoré sú predmetom úpravy tejto dohody. Výbor CARIFORUM – EÚ pre obchod a rozvoj na svojom ôsmom výročnom zasadnutí, ktoré sa konalo 6. decembra 2018 vo Svätej Lucii, podrobnejšie prerokoval funkcie a zloženie uvedeného osobitného výboru. Návrh rozhodnutia Výboru CARIFORUM – EÚ pre obchod a rozvoj o zriadení tohto osobitného výboru, ktorý pripojený k tomuto návrhu rozhodnutia Rady, zohľadňuje diskusie, ktoré sa v tejto súvislosti uskutočnili medzi stranami.
            
            
               V prípade Osobitného výboru pre služby by sa mal uplatňovať rokovací poriadok pre všetky osobitné výbory, ktoré môžu byť zriadené podľa článku 230 ods. 4 dohody, ako ho prijala Spoločná rada CARIFORUM – EÚ vo svojom rozhodnutí č. 1/2010.
            
            
               Výbor pre obchod a rozvoj zriaďuje osobitné výbory alebo orgány svojim rozhodnutím. Navrhuje sa, aby bol rozhodnutím Výboru pre obchod a rozvoj po ukončení postupu zriadený Osobitný výbor pre služby.
            
            
               2.4.Súlad s existujúcimi ustanoveniami v tejto oblasti politiky
            
            
               Pozícia Únie je v súlade s existujúcimi ustanoveniami politiky v tejto oblasti.
            
            
               3.Pozícia, ktorá sa má zaujať v mene Únie
            
            
               Tento návrh je návrhom rozhodnutia Rady, ktorým sa má stanoviť pozícia, ktorá sa má v mene Únie zaujať vo Výbore pre obchod a rozvoj v rámci dohody, pokiaľ ide o zriadenie Osobitného výboru pre služby. Pozícia, ktorá sa má prijať, by mala vychádzať z návrhu rozhodnutia Výboru CARIFORUM – EÚ pre obchod a rozvoj pripojeného k tomuto návrhu rozhodnutia Rady.
            
            
               V návrhu rozhodnutia sa načrtáva úloha, funkcia a zloženie pripravovaného Osobitného výboru pre služby. Konkrétne sa v článku 2 návrhu rozhodnutia vymedzujú jeho funkcie. Hlavnými funkciami je preskúmavať všetky aspekty hlavy II časti II dohody, ktoré sa týkajú obchodu so službami, pomáhať Výboru CARIFORUM – EÚ pre obchod a rozvoj v tejto oblasti a poskytovať uvedenému výboru a Technickému podvýboru pre rozvojovú spoluprácu odporúčania s cieľom posilniť vykonávanie a fungovanie ustanovení dohody týkajúcich sa služieb.
            
         
         
            
               V článku 3 sa stanovuje zloženie výboru, ktorý sa skladá zo zástupcov strany EÚ na jednej strane a zástupcov signatárskych štátov CARIFORUM-u na druhej strane.
            
            
               V návrhu rozhodnutia sa takisto uvádza, že Osobitný výbor pre služby bude fórom, v ktorom si strany môžu vymieňať skúsenosti, informácie a najlepšie postupy a konzultovať otázky súvisiace s cieľmi stanovenými v hlave II časti II dohody a týkajúce sa obchodu medzi stranami. Návrh rozhodnutia zohľadňuje diskusie, ktoré sa medzi stranami uskutočnili.
            
            
               4.Právny základ
            
            
               4.1.Procesnoprávny základ
            
            
               4.1.1.Zásady
            
            
               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.
            
            
               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .
            
            
               4.1.2.Uplatnenie na tento prípad
            
            
               Výbor CARIFORUM – EÚ pre obchod a rozvoj je orgán zriadený dohodou, konkrétne Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane.
            
            
               Akt, ktorý má Výbor CARIFORUM – EÚ pre obchod a rozvoj prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkom 230 ods. 4 dohody.
            
            
               Pripravovaný akt nedopĺňa ani nemení inštitucionálny rámec danej dohody.
            
            
               Procesnoprávnym základom navrhovaného rozhodnutia je preto článok 218 ods. 9 ZFEÚ.
            
            
               4.2.Hmotnoprávny základ
            
            
               4.2.1.Zásady
            
            
               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.
            
            
               4.2.2.Uplatnenie na tento prípad
            
            
               Hlavný cieľ a obsah pripravovaného aktu sa týkajú spoločnej obchodnej politiky.
            
            
               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.
            
            
               4.3.Subsidiarita (v prípade inej ako výlučnej právomoci)
            
            
               Spoločná obchodná politika je v súlade s článkom 3 ZFEÚ vymedzená ako oblasť vo výlučnej právomoci Únie.
            
         
         
            
               4.4.Proporcionalita
            
            
               Podľa článku 230 ods. 4 dohody a podľa rokovacieho poriadku Výboru CARIFORUM – EÚ pre obchod a rozvoj je na zriadenie osobitného výboru potrebný tento návrh.
            
            
               4.5.Výber nástroja
            
            
               Tento návrh je v súlade s článkom 218 ods. 9 ZFEÚ, v ktorom sa stanovuje, že Rada prijme rozhodnutia, ktorými sa určujú pozície, ktoré sa majú prijať v mene Únie v rámci orgánu zriadeného medzinárodnou dohodou. Na dosiahnutie cieľa vyjadreného v tomto návrhu neexistuje iný právny nástroj, ktorý by sa mohol použiť.
            
            
               4.6.Záver
            
            
               Právnym základom navrhovaného rozhodnutia by mal byť článok 207 ods. 4 prvý pododsek ZFEÚ v spojení s jej článkom 218 ods. 9.
            
            
               5.Uverejnenie pripravovaného aktu
            
            
               Pripravovaný akt je po jeho prijatí Výborom CARIFORUM – EÚ pre obchod a rozvoj vhodné uverejniť v Úradnom vestníku Európskej únie.
            
            
               2020/0074 (NLE)
            
            
               Návrh
            
            
               ROZHODNUTIE RADY
            
            
               o pozícii, ktorá sa má zaujať v mene Európskej únie vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
            
            
               so zreteľom na návrh Európskej komisie,
            
            
               keďže:
            
            
               (1)Dohoda o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane
                  2
                (ďalej len „dohoda“) bola podpísaná 15. októbra 2008 a predbežne sa vykonáva od 29. decembra 2008.
            
            
               (2)Výbor CARIFORUM – EÚ pre obchod a rozvoj môže podľa článku 230 ods. 4 dohody zriaďovať a kontrolovať osobitné výbory poverené riešením záležitostí patriacich do jeho právomoci.
            
            
               (3)S cieľom efektívnejšie riešiť všetky záležitosti dohody, ktoré sa týkajú obchodu so službami, by sa mal zriadiť Osobitný výbor pre služby, ktorý by vykonával funkcie uvedené v návrhu rozhodnutia Výboru CARIFORUM – EÚ pre obchod a rozvoj pripojenom k tomuto rozhodnutiu.
            
            
               (4)Je vhodné stanoviť pozíciu, ktorá sa má zaujať v mene Únie vo Výbore CARIFORUM – EÚ pre obchod a rozvoj, pokiaľ ide o zriadenie Osobitného výboru pre služby.
            
         
         
            
               (5)Pozícia, ktorá sa má zaujať v mene Únie vo Výbore CARIFORUM – EÚ pre obchod a rozvoj, by preto mala byť založená na pripojenom návrhu rozhodnutia,
            
            
               PRIJALA TOTO ROZHODNUTIE:
            
            
               Článok 1
            
            
               Pozícia, ktorá sa má v mene Európskej únie zaujať vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby, je založená na návrhu rozhodnutia Výboru CARIFORUM – EÚ pre obchod a rozvoj pripojenom k tomuto rozhodnutiu.
            
            
               Menšie zmeny návrhu rozhodnutia Výboru CARIFORUM – EÚ pre obchod a rozvoj môžu zástupcovia Únie v uvedenom výbore schváliť bez ďalšieho rozhodnutia Rady.
            
            
               Článok 2
            
            
               Rozhodnutie Výboru CARIFORUM – EÚ pre obchod a rozvoj sa po jeho prijatí uverejní v Úradnom vestníku Európskej únie.
            
            
               Článok 3
            
            
               Toto rozhodnutie je určené Komisii.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64. 
               
               
                  
                     (2)
                  
                        Ú. v. EÚ L 289, 30.10.2008, s. 3.
               
            
      
    ---documentbreak--- 
      
         
               EURÓPSKA KOMISIA
            V Bruseli8. 5. 2020
            COM(2020) 185 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene Európskej únie vo Výbore CARIFORUM – EÚ pre obchod a rozvoj zriadenom Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby
            
               
         
         
            
               PRÍLOHA
            
            
               NÁVRH
            
            
               ROZHODNUTIE VÝBORU CARIFORUM – EÚ PRE OBCHOD A ROZVOJ č. …/2020
            
            
               zriadeného Dohodou o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane, pokiaľ ide o zriadenie Osobitného výboru pre služby
            
            
               VÝBOR CARIFORUM – EÚ PRE OBCHOD A ROZVOJ,
            
            
               so zreteľom na Dohodu o hospodárskom partnerstve medzi štátmi CARIFORUM-u na jednej strane a Európskym spoločenstvom a jeho členskými štátmi na druhej strane (ďalej len „dohoda“), a najmä na jej článok 230 ods. 4 písm. a),
            
            
               so zreteľom na rokovací poriadok Výboru CARIFORUM – EÚ pre obchod a rozvoj, ktorý Spoločná rada CARIFORUM – EÚ prijala 17. mája 2010 rozhodnutím č. 1/2010, a najmä na jeho článok 11,
            
            
               keďže:
            
            
               Spoločná rada CARIFORUM – EÚ sa na svojom štvrtom zasadnutí, ktoré sa konalo 17. novembra 2017, zhodla na tom, že je vhodné zriadiť Osobitný výbor pre služby na riešenie obchodných záležitostí súvisiacich so službami a v záujme dosiahnutia cieľov ustanovení dohody týkajúcich sa služieb,
            
            
               ROZHODOL TAKTO:
            
            
               Článok 1
            
            
               1.Týmto sa zriaďuje Osobitný výbor CARIFORUM – EÚ pre služby s cieľom vykonávať funkcie uvedené v článku 2.
            
            
               2.Osobitný výbor CARIFORUM – EÚ pre služby zároveň predstavuje pre strany fórum na výmenu skúseností, informácií a najlepších postupov a na konzultácie o všetkých otázkach súvisiacich s cieľmi stanovenými v hlave II časti II dohody, ktoré sa týkajú obchodu medzi stranami.
            
            
               Článok 2
            
            
               Osobitný výbor CARIFORUM – EÚ pre služby:
            
            
               a)preskúmava všetky aspekty hlavy II časti II dohody, ktoré sa týkajú obchodu so službami;
            
            
               b)spravidla preskúmava všetky ostatné aspekty dohody, ktoré sa týkajú obchodu so službami, vrátane článku 5 Protokolu III o kultúrnej spolupráci;
            
            
               c)sa zapája do dialógu a výmeny informácií o záležitostiach týkajúcich sa obchodu so službami v rámci dohody, vrátane informácií o týchto záležitostiach:
            
            
               i)o vypracovaní a vykonávaní regulačného rámca upravujúceho obchod so službami na území strán na úrovni spoločenstva, celoštátnej a nižšej úrovni;
            
         
         
            
               ii)o záležitostiach týkajúcich sa obchodu so službami, ktoré sú predmetom úpravy dohody, a vývoja trhu v rôznych sektoroch služieb;
            
            
               iii)o akýchkoľvek záležitostiach, ktoré by mohli ovplyvniť dosiahnutie cieľov ustanovení o službách;
            
            
               d)monitoruje a posudzuje vplyv ustanovení dohody o službách na hospodárstva strán;
            
            
               e)pomáha Výboru CARIFORUM – EÚ pre obchod a rozvoj, pokiaľ ide o tieto funkcie:
            
            
               i)dohliadať na vykonávanie a správne uplatňovanie ustanovení dohody týkajúcich sa služieb a niesť zodpovednosť za toto vykonávanie a správne uplatňovanie, hodnotiť výsledky dosiahnuté vďaka ich uplatňovaniu a prerokúvať a odporúčať v tomto smere priority spolupráce;
            
            
               ii)prijímať opatrenia na predchádzanie sporom a urovnávanie sporov, ktoré môžu vzniknúť v súvislosti s výkladom alebo uplatňovaním ustanovení dohody týkajúcich sa služieb, v súlade s ustanoveniami časti III dohody;
            
            
               iii)prerokúvať a prijímať opatrenia, ktoré môžu stranám uľahčovať obchod, investície a obchodné príležitosti v sektoroch služieb, a
            
            
               f)adresuje Výboru CARIFORUM – EÚ pre obchod a rozvoj a Technickému podvýboru pre rozvojovú spoluprácu odporúčania, ktorých cieľom je posilniť vykonávanie a fungovanie ustanovení dohody týkajúcich sa služieb.
            
            
               Článok 3
            
            
               Osobitný výbor pre služby je zložený zo zástupcov strany EÚ na jednej strane a zástupcov signatárskych štátov CARIFORUM-u na druhej strane.
            
            
               Článok 4
            
            
               Toto rozhodnutie nadobúda účinnosť […]
            
            
               V […] […] 2020.
            
            
                     
                        Za štáty CARIFORUM-u
                     
                  
                  
                     
                        Za stranu EÚ